stanford-oval/wikipedia huggingface dataset:
הפלגת יופי
מהלך ההפלגה

אח"י חיפה (סער 2) ואח"י עכו יצאו לים מבסיס חיפה ביום שני 18 בפברואר 1975 בשעה 20:00. ביומיים ראשונים הים געש והגלים הקשו על ההפלגה. בהמשך, מאזור סיציליה, מזג האוויר נעשה יחסית נוח. ב-20 בפברואר בוצע תדלוק במרכז הים התיכון לאספקת דלק, מזון ומים. ב 23 בפברואר בלילה, חציית מצר גיברלטר מהים התיכון לאוקיינוס האטלנטי. ב-24 בפברואר נפגשו שתי הספינות עם אוניית הסוחר בננה קור באזור איי מדיירה מערבית לקזבלנקה שבמרוקו. ב 25 בפברואר צוין חג פורים בספינות.
טקס חציית המשווה נערך ב-2 במרץ על סיפוני הספינות לפי מסורת יורדי הים. תוך כדי הפלגה
הסמיכו מי שעברו כבר את קו המשווה בהפלגה את חברי הצוות, בטבילה ומריחה בתערובת שמני מכונה ובהענקת תעודת אביר הים. באח"י חיפה (סער 2) ניהלו את הטקס סמל עמיר גבע וסגן יוסי שמר. שניהם חצו את קו המשווה בשירותם בצי הסוחר לפני שהתגייסו לצה"ל.
הסטי"לים פגשו את האוניה בננה קור לתדלוק ואספקה ב-3 במרץ מדרום ובסמוך לקו המשווה.
ב 5 במרץ נכנסו הסטי"לים לנמל ואלוויס ביי ליממה. על הרציף היה שער של כדורגל ומיד התארגנו הצוותית לתחרות כדורגל וחילוץ עצמות. נמל ואלוויס ביי שורץ כלבי ים והמפגש אתם היה ראשוני כמעט לכל החיילים. למחרת הפליגו דרומה וחצו את כף התקווה הטובה בדרום יבשת אפריקה ונכנסו לנמל חיל הים של דרום אפריקה בעיר סיימונס טאון.
האנייה בננה קור שתדלקה את ספינות באוקיינוס האטלנטי.
אחי חיפה (סער 2), מקבלת דלק מאונית התדלוק בננה קור.
הכנות בחרטום הספינה לקראת תדלוק מהבננה קור בים.
סירת נמל ולוויס ביי מביאה את הנתב לאח"י חיפה (סער 2)
ימאי מקבל מכתב מהבית בנמל ולוויס ביי.
הצוותים משחקים כדורגל ברציף נמל ולוויס ביי.
מהלך ההפלגה > באוקיינוס ההודי

ב-11 במרץ יצאו הספינות מסיימונס טאון בדרכן לנמל דרבן שבאוקיינוס ההודי אליו נכנסו למחרת. לאחר יומיים של שהייה בדרבן יצאו הסטי"לים לדרכם לכיוון קרן אפריקה. ב 18 וב 19 במרץ נפגשו הסטי"לים באוקיינוס ההודי עם אוניית האספקה של חיל הים אח"י בת ים (ת-83) לקבלת דלק, מזון ומים. התדלוק התארך בגלל קרע בכבל הגרירה אליו נקשרה אח"י עכו והסתבכותו על צירי מדחפי אח"י עכו עד לשחרור והמשך הפלגה.
עיטור וציור על חזית אח"י עכו - לקראת הכניסה לים האדום, ביקש מפקד ההפלגה, סא"ל אברהם בן שושן ליצור מצג למזכרת לקראת סיום ההפלגה. סג"ם בוריס (דב) רוזנטל, סגן קצין המכונה באח"י עכו, אומן וצייר, צייר על חזית מבנה הספינה את מפת אפריקה עם מסלול ההפלגה ומצידיה שתי דמויות לוחמים מאפריקה בלבוש מסורתי. כדי לצייר, אלתר מכחולים מחבלים שפרם והשתמש במשחות נעליים וצבעי סיפון.
ב-22 במרץ עקפו הספינות את קרן אפריקה וחצו את מצרי באב אל-מנדב אל תוך הים האדום.
מהלך ההפלגה > בים האדום

ב-23 במרץ, בים סוף, מצפון למצרי באב אל-מנדב נפגשו אח"י עכו ואח"י חיפה (סער 2) עם אח"י כידון (סער 4) ואח"י רומח (סער 4), שהגיעו מבסיס חיל הים בשארם א-שייח, לתדלוק ואספקה.
אח"י עכו ואח"י חיפה (סער 2) נכנסו לנמל בבסיס חיל הים בשארם א-שיך לתדלוק. ואולם בגלל רצח פייסל, מלך ערב הסעודית קוצרה שהייתן והן יצאו לאילת ב-25 במרץ 1975. באילת תם המבצע והספינות נכנסו לתחזוקה והתקנות מערכות הנשק.
אספקת דלק

טווח הפלגה לספינות סער 2 במכלים מלאים הוא כ-1,500 מיל ימי. לאורך הנתיב באוקיינוס האטלנטי ובאוקיינוס ההודי נעשו תדלוקים מאוניות. בסך הכל נצרכו בהפלגה 430 אלף ליטרים של דלק:
ב-20 בפברואר 1975 בוצע תדלוק ראשון בים התיכון ליד סיציליה מהאניה אח"י נוגה
ב-24 בפברואר בוצע תדלוק שני באוקיינוס האטלנטי מערבה לגיברלטר מהאניה בננה קור
ב-28 בפברואר בוצע תדלוק שלישי באוקיינוס האטלנטי מדרום לקו המשווה מהאוניה בננה קור
ב-3 במרץ 1975 בוצע תדלוק רביעי באוקיינוס האטלנטי מדרום וסמוך לקו המשווה מהאוניה בננה קור
בוצעו גם תדלוקים בנמלי דרום אפריקה: ולוויס ביי, סימונסטאון ודרבן.
בין 18–19 במרץ 1975 בוצע תדלוק חמישי באוקיינוס ההודי, מצפון למוזמביק מהאוניה אח"י בת ים (ת-83) בפיקוד רס"ן משה בן ישי.
ב-22 במרץ 1975 בוצע תדלוק שישי, בים האדום, מצפון למיצרי באב אל-מנדב. אח"י כידון (סער 4), בפיקוד רס"ן אריה רונה תדלקה את אח"י חיפה. ואח"י רומח (סער 4), בפיקוד רס"ן יצחק שמיר, תדלקה את אחי עכו.
לקריאה נוספת

אברהם בן שושן, דו"ח מסכם הפלגת יופי, 31 במרץ 1975, במוזיאון ההעפלה וחיל הים.
ציור על מבנה אח"י עכו במהלך הפלגת מבצע יופי 1975.
אח"י עכו מתדלקת מאוניית האם אח"י בת ים (ת-83)
ריק

ערך זה עוסק במונח בפיזיקה. אם התכוונתם לסוג של תוף, ראו .
תא ואקום
הדמיה של אטום הליום וסדרי הגודל. הכתם האפור הוא ענן ההסתברות להימצאות האלקטרונים, ובמרכז בסגול גרעין האטום. רוב הנפח שאנו חשים הוא למעשה ריק.
בפיזיקה, רִיק או ואקום הוא החוסר של חומר בנפח של חלל. ריק חלקי מבוטא על ידי יחידות של לחץ. יחידת המידה ללחץ היא פסקל (Pascal) (והנכתב בקיצור Pa). ריק יכול גם להיות מבוטא על ידי שימוש ב-torr, על ידי שימוש בסקלת בברומטר, או כאחוז מהלחץ האטמוספירי על ידי שימוש ביחידת הבר.
רוב נפחו של היקום הוא ריק, וגם העצמים אותם אנו חשים כבעלי נפח, למעשה ריקים ביותר מ-13 סדרי גודל מהנפח הכולל. הסיבה לכך היא שכל אטום מורכב מאלקטרונים וגרעין האטום, התופסים נפח מזערי מכלל הנפח המוגדר באורביטלי האטום.
דרגות שונות של ריק

לחץ אטמוספירי = 100 קילו-פסקל
שואב אבק = בערך 40 קילו-פסקל
משאבת ריק מכנית = בערך 1.3 פסקל
החלל הקרוב לכדור הארץ = בערך 130 מיקרו-פסקל
לחץ אטמוספירי על הירח = בערך 1.3 מיקרו-פסקל
חלל בין-גלקטי = בערך 13 ננו-פסקל
תא קריוגני לייצור ריק = 1-1.3 ננו-פסקל
דרגות שונות של ריק > יצירת ריק

כאשר יוצרים ריק חלקי, החומר בנפח שמפונה זורם בצורה שונה בלחצים שונים בהתבסס על חוקי מכניקת הזורמים. בתחילה משאבת ריק מפנה את החומר בעוד המולקולות מתנגשות ביניהן ודוחפות אחת את השנייה בצורה שנקראת זרימה צמיגה (ויסקוזית). כאשר המרחק בין המולקולות גדל, המולקולות מתנגשות עם דופן הכלי הרבה יותר מאשר עם שאר המולקולות ושאיבה של החומר היא לא יעילה יותר.
בשלב זה, המערכת נכנסת למצב שנקרא זרימה מולקולרית, כאשר המהירות של כל מולקולה היא אקראית. שיטות להוצאת החומר הנותר כוללות המרה של מולקולות הגז למצב מוצק על ידי הקפאה שלהן בשיטה שנקראת שאיבה קריוגנית או שיטה אחרת הכוללת חיבור חשמלי של המולקולות עם חומרים אחרים שנקראת שאיבה יונית.
בלחצים נמוכים מאוד הגזה של כלי הריק מתרחשת לאורך הזמן. גם כאשר ריק גבוה נוצר במכל אטום לחלוטין, אין ודאות שלחץ נמוך כלשהו ימשיך להיווצר כל עוד תהליך ההגזה נלקח בחשבון. הגזה היא לרוב חזקה יותר בטמפרטורות גבוהות. גם חומרים שלרוב לא נחשבים כספיחים יגיזו החוצה.
אדי מים הוא מרכיב הגזה עיקרי גם בכלים מתכתיים קשים (כמו פלדת אל-חלד או טיטניום). הגזה יכולה להיגרע על ידי דסיסציה קודם לשאיבת הריק. בכלים המיוצרים מחומרים כמו פלדיום (שהוא סופח חמצן חזק מאוד) יש בעיות הגזה מיוחדות.
הריק הקוונטו-מכני

מכניקת הקוונטים מגלה כי גם ריק מושלם, עם לחץ מדוד של 0 מילימטר כספית הוא לא ממש ריק. סיבה אחת היא שקירות מכל הריק קורנים אור בצורה של קרינת גוף שחור: אור נראה אם הם בטמפרטורות של אלפי מעלות צלזיוס, אור תת אדום אם הם קרים יותר. המרק הזה של פוטונים יהיו בשיווי משקל תרמודינמי עם הקירות, והריק יכול להיות בעל טמפרטורה מסוימת.
בתורת השדות הקוונטית, מצב היסוד (המצב בעל האנרגיה הנמוכה ביותר) מכונה מצב הוואקום כיוון שבמצב זה אין חלקיקים.
גם ריק תאורטי איננו באמת ריק, הוא רוחש פעילות של זוגות חלקיקים ואנטי חלקיקים שנוצרים יש מאין ומיד מאיינים זה את זה תוך פליטת אנרגיה. החלקיקים כביכול "לווים" אנרגיה מתוך הריק ומחזירים אותה בפרק זמן שמותר לפי עקרון האי-ודאות, וממוצע האנרגיה של הוואקום נשאר אפס. בגלל משך חייהם הקצר חלקיקים אלה נקראים חלקיקים וירטואליים. התופעה נקראת "תנודות קוונטיות", והיא באה לידי ביטוי באפקט קזימיר.
על פי התאוריה חלקיקים וירטואליים שנוצרו בריק היו הזרעים שמהם צמח היקום, וייתכן שאנרגיית הריק אחראית להתפשטות היקום והיא הסיבה לערך הנמדד של הקבוע הקוסמולוגי.
שימושים

יישומים טכנולוגיים, כלי עבודה ומעבדה שונים, דורשים לשם הפעלתם מידה מסוימת של ריק או הורדת הלחץ.
שקיות ואקום לאחסון מהן נשאב האוויר עד למידת האפשר, על מנת לצמצם את נפח האריזה או השקית.
שימור מזון באריזת ואקום, בדר"כ לשם מניעת חמצון האוכל.
בישול סו-וויד היא שיטת בישול מזון המתבצעת על ידי אטימתו בשקית פלסטיק ריקה מאוויר.
במנורת ליבון יש ריק על מנת שחוט הלהט לא יגיב עם חמצן האוויר, ויישרף מהר.
מתקני הדמיה של ריק, למשל בסוכנויות חלל, משמשים לבדיקה של הלווין, הגשושית, והמכשור בטרם יישלח לחלל.
בתוך מאיץ חלקיקים יש ואקום, על מנת למנוע התנגשויות של קרן הפגיעה, עם אטומים אקראיים במתקן ההאצה.
מתקני היתוך גרעיני כמו טוקמאק, יוצרים ואקום, לפני שמכניסים לטבעת הפלזמה את גז המימן.
במקרים מסוימים בהם הריק מתבקש לשם אי חימצון, ניתן להחליף בגז אינרטי או גז אציל את תנאי הריק.
ראו גם

חלל
משאבת ואקום
לחץ
משאבה
רכבת ריק
חצאי הכדור של מגדבורג
שחור
אימת הריק
הערות שוליים

↑  Donavyn Coffey, Why is space a vacuum, באתר livescience.com, ‏19 בספטמבר 2020 (באנגלית)
↑  עבור האטום מימן הקטן ביותר
↑  Questions and Answers - How much of an atom is empty space?, באתר education.jlab.org
↑  במידה מסוימת, כיוון שלא ניתן להשיג ריק מוחלט, ולא תמיד צריך "יותר מדי"
↑  A | v | i, על גרעינים, הצתה ואנרגיה חלופית, באתר TheMarker‏, 20 באפריל 2014 (מאורכב בוייבאק מאשין)
| תקשורת אופטית |
| --- | --- | --- |
| משדר אופטי | לייזר • דיודת לייזר • LED • אור |  |
| תווך שידור | סיב אופטי • מוליך גל • אוויר • ואקום |  |
| מקלט אופטי | פוטודיודה • חיישן |  |
| רכיבי תקשורת אופטית | מגבר אופטי • מעבד אופטי • מתג אופטי • מצמד סיבים אופטיים • מנחת אופטי • מערך מוליכי גל • WDM • מסנן אופטי |  |
| שימושי תקשורת אופטית | תקשורת מבוססת סיב אופטי • הליוגרף • סמפור • מנורת איתות • פוטופון • מיקרופון לייזר |  |
אופטיקה • פוטוניקה • ננופוטוניקה • אלקטרואופטיקה
| --- | --- |
בקרת זהויות :  NLI: 987007531859905171  BNE: XX534564  BnF: cb12573072b (data)  GND: 4062266-6  LCCN: sh85141726  NDL: 00571064  NKC: ph228471 
נקניק סלמי ארוז באריזת ואקום.
אורן שבו

| --- | --- |
אין תמונה חופשית
 לידה:  10 בינואר 1971 (בן 54) באר שבע, ישראל ישראל
 מדינה:  ישראל 
 בן או בת זוג:  ענת מגן-שבו 
 מספר צאצאים:  3
 פרופיל ב-IMDb
 
אורן שבו (נולד ב-10 בינואר 1971) הוא זמר ושחקן קולנוע, תיאטרון וטלוויזיה ישראלי.
ביוגרפיה

שבו נולד וגדל בבאר שבע.
הוא בוגר הסטודיו של רות דייכס.
קריירה

שבו היה חבר בלהקת צעירי תל אביב בשנים 1986–1989, ושיחק בסדרת הנעורים של הלהקה "החופש האחרון" ששודרה בערוץ הראשון. שירת בצה"ל בלהקת הנח"ל.
הוא משמש חבר וסולן בלהקת "מבית היוצר של המהפכה".
בין היתר שיחק בתיאטרון חיפה, הוא אף זכה בפרס התיאטרון לשנת 2000/2001 על התפקיד בהצגה "כובע מלא גשם". בנוסף, שיחק גם בהצגות נוספות בתיאטרון חיפה, כמו "שידוך משמיים", "הנכד" ו-"כשאת אומרת לא". בתיאטרון הפרינג' בהצגות "היידי בת זונה" ו"הם יגיעו מחר".
הוא שיחק גם בתיאטרון הסימטה בהצגה "ווקמן" ובהצגות ילדים רבות.
בקולנוע הוא שיחק תפקיד ראשי בסרט "צומת וולקן" והיה מועמד לפרס אופיר על תפקידו בסרט זה.
בטלוויזיה השתתף בסדרות רבות, ביניהן: "ילדות רעות", "אהבה מעבר לפינה", "זהו זה!", "שבתות וחגים", "רמת אביב גימל", "הדיפלומטים", "רוק שואו", "אחד העם 101", "סטרייט ולעניין", "השיר שלנו","עניין של זמן", "החופש האחרון", "מה שנחוץ לרווק", "מאז ועד זאפ", ו"הערב בפריים טיים".
חיים אישיים

שבו נשוי לשחקנית ענת מגן ואב לשלושה בנים.
מתגורר ברמת השרון.
הפנתר הוורוד ובניו

| --- | --- |
סמליל התוכנית
סמליל התוכנית
 סוגה:  אנימציה, קומדיה, הרפתקאות
 יוצרים:  פריץ פרילינג
 בימוי:  אוסקר דופאו קארל אורבאנו ריי פטרסון
 מדבבים:  בילי באולס בי ג'יי וורד ג'וש רודין שרי לין שיין מקוב פרנק ולקר ג'יני אליאס גרג ברגר מרשל אפרון
 מדבבים בעברית:  אסף קורמן לני כהן אביטל קורמן נטלי פיק שרון כהן דורון בן-עמי דרור טפליצקי יורם יוספסברג שמחה ברבירו
 ארץ מקור:  ארצות הברית ארצות הברית
 מספר עונות:  1
 מספר פרקים:  26
 הפקה
 מפיק:  ויליאם האנה  ג'וזף ברברה פריץ פרילינג 
 חברת הפקה:  האנה ברברה Mirisch-Geoffrey-DePatie-Freleng MGM/UA Television
 הפצה:  MGM Television 
 שידור
 רשת שידור:  NBC (1984-1985) ABC (1986)
 תקופת שידור מקורית:  8 בספטמבר 1984 – 25 בפברואר 1985
 קישורים חיצוניים
 דף התוכנית ב-IMDb
 
הפנתר הוורוד ובניו (באנגלית: Pink Panther and Sons) היא סדרת אנימציה אמריקאית בת 26 פרקים, שהופקה לטלוויזיה משנת 1984 עד 1985 עבור רשת NBC. זו הייתה סדרת האנימציה המבוססת על הפנתר הוורוד.
תקציר העלילה

הסדרה מתמקדת בשני בניו של הפנתר הוורוד: הבן הבכור פינקי ואחיו הקטן פנקי וחבריהם פנתרי הקשת בענן (צ'אטה היפה, רוקו הלוחם, מורפל המדבר בג'יבריש, אנני לבושת הסרבל ופאנקין הדברן המבולבל).
דמויות ומדבבים > פנתרי הקשת

פינקי (בילי באולס) - המנהיג הוורוד של החבורה, הוא תמיד מביא רעיונות לקבוצה.
פנקי (בי ג'יי וורד) - אחיו הקטן של פינקי, הוא נוהג ללכת אחריו לכל מקום.
צ'אטה (שרי לין) - פנתרה יפה סגולה, מאוהבת בפינקי.
רוקו (פרנק ולקר) - פנתר צהוב ואתלטי, נראה עם כפפות אגרוף.
מורפל (שיין מקוב) - פנתר ירוק עם כובע צמר.
אנני (ג'יני אליאס) - פנתרה חומה עם סרבל, בעלת חוש מדעי.
פאנקין (בי ג'יי וורד) - פנתר כחול עם כובע בייסבול. נוהג להתבלבל בדיבור.
הפנתר הוורוד - אבא של פינקי ופנקי.
דמויות ומדבבים > המלאכים הבכיינים

פינקו (פרנק ולקר) - המנהיג, הוא נוטה לחבל בתוכניתם של פנתרי הקשת.
ניקו (מרשל אפרון) - יד ימינו של פינקו.
ליונה (ג'ני אליאס) - הבת היחידה בחבורה. מאוהבת בפינקי.
בולהד ובאקטהד (גרג ברגר וסוני מלנדרז) - חברי צוות נוספים.
מדבבים בעברית

אסף קורמן - פינקי
לני כהן - פנקי
אביטל קורמן - אנני
נטלי פיק - צ'אטה
שרון כהן - מארפל / רוקו
דורון בן-עמי - פאנקין
דרור טפליצקי - ניקו
יורם יוספסברג - פינקו
שמחה ברבירו - דמויות שונות
הזרבובים

| --- | --- |

 סוגה:  הנפשה לילדים
 יוצרים:  ניק ברוקה
 מדבבים:  רנה אוברז'ונואה 
 מדבבים בעברית:  מיקי קם, חני נחמיאס, אבי אוריה, שמעון כהן, קובי מידן, גני תמיר
 ארץ מקור:  ארצות הברית
 שפות:  אנגלית 
 מספר עונות:  4
 מספר פרקים:  65 (108 מקטעים)
 הפקה
 חברת הפקה:  האנה-ברברה 
 אורך פרק:  12 דק' למקטע / 24 דק' לפרק
 שידור
 רשת שידור:  NBC סינדיקציה
 רשת שידור בישראל:  הערוץ הראשון, ערוץ הילדים, ערוץ ג'וניור
 תקופת שידור מקורית:  15 בספטמבר 1984 – 13 במאי 1989
 קישורים חיצוניים
 דף התוכנית ב-IMDb
 
הזרבובים נפגשים עם המדריך במחנה הקיץ; מתוך הפרק "זרבובים יצאו לדרך"
הזרבובים (באנגלית: Snorks) היא סדרת הנפשה אמריקאית, בת 108 מקטעים ב־65 תוכניות (ארבע עונות שידור), שהופקה לטלוויזיה בין השנים 1984–1989.
היסטוריה

הזרבובים הם דמויות בדיוניות קטנות וצבעוניות מגזע תת-מימי. הם חיים ב"סנורקלאנד". שמם האנגלי מבוסס על המילה "שנורקל", ואילו שמם העברי מבוסס על המילה "זרבובית".
הסדרה מבוססת על ספרי הקומיקס מ-1974 של המחבר הבלגי, פרדי מוניקנדם. הקומיקס הופק לסדרה מצוירת על ידי חברת Hanna-Barbera, בין השנים 1984 ו-1989.
הסדרה הצליחה באופן חלקי לעומת הפופולריות של הדרדסים, הפקה נוספת של האנה-ברברה מקומיקס בלגי.
בישראל, שודרה הסדרה בערוץ הראשון בין השנים 1987–1988. בהמשך, היא שודרה בשידורים חוזרים בערוץ הילדים ומאוחר יותר, בערוץ ג'וניור, וניתן לצפות בה גם בשירות הווידאו על פי דרישה של חברת הוט.
הדמויות הראשיות > הזרבובים

זרבוב-בן (AllStar Seaworthy) - זרבוב אתלטי בעל גוון עור צהוב. הגיבור של הסדרה. מתעניין גם במדע וגם ממציא. עוזר לדודו, הדוקטור גאליו, בפרויקטים עליהם הוא עובד כאשר הוא יכול. כאשר יש לזרבוב-בן רעיון מבריק הכוכב בחגורה שלו מתחיל להסתובב. חבר של זרבוב-בת.
זרבוב-בת (Casey Kelp) - בעלת גוון עור ורוד בהיר, עם שיער אדמוני. חברה של זרבוב-בן. אמיצה, חכמה ובעלת תעוזה.
נוּני (Occy) - תמנון המחמד של זרבוב-בן. בעל גוון עור סגול.
זרבוב-מושל (Governor Wellington Wetworth) - זרבוב זקן בעל גוון עור כתום, שיער אפור ושפם. הוא משמש כמושל של עיר הזרבובים. זרבוב מושל הוא פוליטיקאי טיפוסי - מושחת, נוטה להאשים אחרים כאשר העניינים מסתבכים, שולח אחרים לעשות את העבודה בעודו מנסה לקחת את הקרדיט לעצמו, פחדן, חושב קודם על עצמו ומעלה את המיסים כדי לממן בנייה של פסלים של עצמו. חושב שהוא ומשפחתו טובים יותר מאחרים. כל הסיבות הללו גורמות לכך שרוב הזרבובים שונאים אותו. הוא אביהם של ג'וניור וויילי.
זרבובטלן (Wellington Wetworth Junior) - בעל גוון עור כתום ובלורית ירוקה. בנו של זרבוב-מושל. היריב של זרבוב-בן. השאיפה שלו היא להפוך למושל של עיר הזרבובים ולהיות עשיר.
זרבלבול (Willie Wetworth) - בעל גוון עור כתום. זרבוב תינוק. אחיו הצעיר של ג'וניור ובנו של זרבוב-מושל. על אף שג'וניור מתנכל לו, ווילי גאה באחיו הגדול. ווילי הוא הניגוד הגמור של אחיו - הוא נחמד, ידידותי, נדיב וטוב-לב.
קושקוש (Tooter Shellby) - בעל גוון עור ירוק ושיער ירוק מקורזל. קושקוש איננו מסוגל לדבר אך הוא בעל היכולת לתקשר עם חלק מחיות הים.
זרבוב-בתיה (Daffney Gillfin) - בעלת גוון עור סגול ושיער חום. שמה דגש רב מדי למראה החיצוני שלה. שואפת להפוך לשחקנית קולנוע.
יויו (JoJo) - בעל גוון עור חום בהיר. הזרבוב היחיד בעל שני שנורקלים על ראשו. יויו גדל לבדו בטבע לאחר שננטש בילדותו. הוא חזק באופן בלתי ייאמן ומסוגל לתקשר עם כל חיות הים. דמותו של יויו בעלת קווי דמיון רבים לדומתו של טרזן.
זרבוברנש
סיגלית
הדמויות הראשיות > אחרים

המלך נפטון - אל הים. דמות מיתולוגית מהמיתולוגיה היוונית והמיתולוגיה הרומית. חציו פלג גופו העליון דמוי אדם וחצי פלג גופו התחתון דמוי דג. נפטון שולט על הגאות והשפל בים בעזרת קונכיית קסם. רוב הזרבובים האמינו לאורך השנים כי המלך נפטון אינו אמיתי כלל עד אשר יום אחד הוא מופיע לאחר שאיבד את קונכיית הקסם שלו אותה הזרבובים מוצאים בהמשך.
אולפנית טבריה

| --- | --- |

כינוס רב שכבתי של אולפנית טבריה תש"פ
 אולפנה
 השתייכות:  ציונות דתית
 תקופת הפעילות:  ה'תשמ"ב - 1982 – הווה
 מייסדים:  אברהם ליפשיץ
 מגמות:  פיזיקה, רפואה, ביולוגיה, כימיה, מחשבים, מחול, תקשורת, אומנות, גיל הרך, תיאטרון, מוזיקה, פסיכולוגיה-סוציולוגיה.
 שכבות לימוד:  ז'- ח', ט'- י"ב
 מספר כיתות:  32
 בעלי תפקידים
 מנהלת:  שרה מסינג
 ראש האולפנה:  הרב ד"ר שמעיה כרמל
 באחריות:  עיריית טבריה ואורט ישראל
 סגל:  כ-120
 תלמידים
 :  כ-1000
 מיקום
 מיקום:  טבריה
 מדינה:  ישראל ישראל
 קואורדינטות:  32°48′00″N 35°31′14″E﻿ / ﻿32.800135287318°N 35.520543435292°E﻿ / 32.800135287318; 35.520543435292
 ulpanit.ort.org.il
  (למפת הגליל העליון מוגדלת) אולפנית טבריה(למפת הגליל העליון רגילה) אולפנית טבריה(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום אולפנית טבריה(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום אולפנית טבריה
 
אולפנית טבריה היא אולפנה השייכת לרשת אורט. האולפנה שוכנת בטבריה, אולם משרתת את בנות האזור בהן בנות טבריה, הגליל התחתון, עמק יזרעאל, הגולן, הגליל העליון ועמק המעיינות.
היסטוריה

בשנת הלימודים תשל"ט (1979) מונה אברהם ליפשיץ (לימים מזכ"ל בני עקיבא וראש המינהל לחינוך ממלכתי דתי) לנהל את התיכון המקיף בטבריה, שמנה אז 180 תלמידים ותלמידות. הוא הפריד את התיכון לשני מוסדות, ישיבה תיכונית לבנים ואולפנית לבנות, שבראשה עמד, ובשנת הלימודים הבאה, תש"מ (1980) החלו שני המוסדות את דרכם כמוסדות נפרדים.
ליפשיץ ניהל את האולפנית במשך 28 שנים וחצי ברציפות. כשעזב את הניהול ועבר למטה משרד החינוך כראש מינהל החינוך הממלכתי דתי היו בשני המוסדות יחד כ־1,200 תלמידים, מכל האזור, כולל מרמת הגולן ומן הגליל התחתון. אחריו ניהלה את האולפנית ברכה תור, שחינכה באולפנית וגם מילאה תפקידי רכזת וסגנית. החל מתשע"ט (2019) עומד בראש האולפנית הרב שמעיה כרמל, ממקימי ישיבת אורות הזורעים.
באולפנית לומדות בנות מכל אזור הצפון, מקיבוצים, מושבים ויישובים, מטבריה ומבית שאן. האולפנית מקבלת את כל בנות האזור, ומציבה את עבודת ה' ואת האינטגרציה כעקרונות מרכזיים הקשורים זה בזה: "וכולם מקבלים עליהם עול מלכות שמים זה מזה". הבנות הלומדות באולפנית באות מקשת רחבה של זרמים, כולל מסורתיות, דתיות לאומיות וגם מרקע חרדי, וממנעד סוציו-אקונומי רחב.
נכון לשנת 2022 מונה אולפנית טבריה כ-1000 בנות, כולל מעל ל-50 בנות חינוך מיוחד.
גישה חינוכית

בנות האולפנית מתחנכות למעורבות חברתית ואזרחית ותרומה לקהילה, לא רק ביציאתן לשירות משמעותי בסוף לימודיהן, אלא עוד במהלך לימודיהן. מבחינה לימודית, האולפנית פועלת לאפשר לימוד מקצועות קודש לצד מצוינות לימודית וטכנולוגית. באולפנית פועל מערך מעורבות חברתית רחב ומגוון, המערך כולל התנדבויות קבוצתיות ואישיות, בתוך האולפנית בטבריה וביישובים הסמוכים.
הצוות החינוכי

בראש האולפנית עומד הרב שמעיה כרמל ולצידו הרבנית שרהלה מסינג כמנהלת התיכון ולימור דידי מנהלת חטיבת הביניים. כל שכבה מנוהלת על ידי רכזת שכבה, ומונה 150-200 בנות, המחולקות לכיתות עיוניות, כיתות לימודיה, וכיתה קטנה. את השכבה מלווה גם יועצת. היועצת והרכזת מלוות את השכבה ארבע שנים ברצף. לכל שכבה גם מדריכות (בדרך כלל בשירות לאומי), המרכזות את הפעילות החברתית.
הצוות החינוכי קיבל את הכשרתו במסגרות תורניות ציוניות, חלק ניכר מהמחנכות והמדריכות הן בוגרות האולפנית, וגם חלק מהמורות המקצועיות.
בוגרות ידועות

עליזה בלוך
רוטב דגים

| --- | --- |

 
 מאכלים
 סוג:  רוטב
 מטבח:  המטבח התאילנדי, המטבח הווייטנאמי, המטבח הסיני, ומטבחים דרום מזרח אסייתים נוספים
 מוצא:  הודו, סין 
 מרכיבים עיקריים:  דגים או קריל ומלח
 
רוטב דגים הוא שמה של קטגוריה בה נכללים מספר רטבים העשויים מדגים או קריל שהותססו בין מספר חודשים לשנתיים. רוטב דגים משמש במגוון מטבחים מזרח אסייתים ודרום מזרח אסייתים ונחשב מרכיב מרכזי במספר מנות, למשל פאד תאי, אך ישנם גם מספר רטבי דגים שמקורם במערב.
רוטב דגים לא רק משמש כתיבול, אלא משמש גם כבסיס למטבלים.
רטבי דגים מתאפיינים לרוב בריח של אנשובי, כשלרוב ריחם של הרטבים האיכותיים יותר הוא עדין, ובטעם מלוח מתמלחת התסיסה, ואומאמי כתוצאה מהחומצות הגלוטמיות הנוצרות בתהליך התסיסה המתווספות לאלו הקיימות בדג הגולמי. הם לרוב יחסית נוזליים ודלילים ללא מוצקים כלל (אם כי יש יוצאי דופן) וצבעם ענברי ושקוף.
היסטוריה > אסיה

רטבים העשויים חלקי דגים מותססים עם מרכיבים אחרים כמו בשר ופולי סויה תועדו בסין ומתוארכים ללפני 2,300 שנה. במהלך שושלת ג'ואו בסין העתיקה שימשו דגים המותססים עם פולי סויה ומלח כתבלין וכדרך למתוח את השימוש במלח. בזמן שושלת האן, פולי סויה הותססו ללא דגים על מנת לייצר מחית הדומה למיסו ותוצר הלוואי שלה, רוטב סויה. במקביל החלו גם להתסיס דגים בנפרד ולהופכם למגוון רטבי דגים. אחד מהרטבים האלו, הנקרא קֵסאפּ באינדונזיה, ככל הנראה היווה את הבסיס לרוטב קטשופ.
היסטורית, רטבי דגים הותססו ממינים שונים של דגים ופירות ים, משימוש בדגים השלמים, או על ידי שימוש בדם דגים או איברי פנים בלבד. רוב רטבי הדגים המודרניים (למעט רוטב ווסטרשייר) מכילים רק דגים ומלח ועשויים לרוב מאנשובי, שרימפס, מקרל או דגים עתירי שומן ובעלי טעם חזק. ישנן גרסאות המכילות גם עשבי תיבול ותבלינים. רטבי דגים מודרניים מותססים ביחס של 10%–40% מלח ממשקל הדג, ומותססים עד שנתיים.
לאחר ביקבוק נוזל התסיסה הראשון (הנחשב לרוב לאיכותי ביותר), לעיתים ממצים עוד נוזל דרך הרתחת הדג המותסס, תוצר הרתחה זו זה נקרא לעיתים "רוטב שני", ונחשב באיכות פחותה. כדי לשפר את מראה וטעם הרוטב השני מוסיפים לעיתים קרובות קרמל, דבשה או אורז קלוי. רטבים אלו דלילים יותר וזולים יותר. יצרנים מסוימים גם ידללו את הרוטב הראשון כדי למכור יותר ממנו בנפח.
רטבי דגים שהותססו לזמן קצר מאופיינים בטעם וריח "דגי" מודגש. תסיסה ארוכה מפחיתה מהטעם הדגי ומעניקה למוצר טעם אגוזי, עשיר ומלוח יותר.
היסטוריה > האימפריה הרומית

גארוּם (בלטינית: Garum, מיוונית עתיקה: γάρον, גָרוֹן; בתלמוד מופיע בשם אוקסיגרון, אכסיגורין או איקסגורין וידוע גם כמורייס או מורייסא) היה רוטב דגים שהיווה את התבלין המרכזי במטבח הרומי. הוא הופיע לראשונה בתקופת יוון העתיקה והפסיק להופיע במתכונים במאה ה-11.
וריאציות אזוריות > דרום מזרח אסיה

רוטב דגים מדרום מזרח אסיה עשוי לעיתים קרובות מאנשובי, מלח ומים, וטעמו וריחו עזים. אנשובי והמלח מוכנסים לחביות עץ לתסיסה ונסחטים אט אט, ומהם ניגר נוזל מלוח עם ניחוח ימי. המלח גורם להגרת נוזלים באמצעות אוסמוזה.
בדרום מזרח אסיה משתמשים בדרך כלל ברוטב דגים כרוטב בישול. אך קיימת גרסה חמוצה ומתוקה של רוטב זה המשמשת כמטבל, במיוחד בווייטנאם.
וריאציות אזוריות > דרום מזרח אסיה > קמבודיה

בקמבודיה, רוטב דגים נקרא טיק טְרֵיי (קמרית: ទឹកត្រី, ליטון: tœ̆k trei). חוקרים מאמינים שמקורו בתקופה שלפני הממלכות המוקדמות. רוטב דגים תעשייתי מיוצר מאנשובי ומלח בלבד שמותסס בחביות עץ גדולות. במהלך תקופה של שישה עד שמונה חודשים, הוא מזוקק חמש פעמים, ואז מועבר לצנצנות ומותסס בשמש במשך 2–3 חודשים נוספים. רוטב הדגים המפורסם ביותר בקמבודיה מיוצר במחוז קמפוט. חברת ייצור המזון של קמפוט מייצרת רוטב דגים מיוחד המכיל ביצי דגים. רוטב דגים מתוק הוא המטבל הפופולרי ביותר בקמבודיה. הוא מיוצר על ידי ערבוב רוטב דגים עם סוכר, מיץ ליים, פלפלי צ'ילי ובוטנים קלויים כתושים.
וריאציות אזוריות > דרום מזרח אסיה > הפיליפינים

רוטב הדגים הפיליפיני מכונה "פּאטיס". זהו אחד המרכיבים החשובים ביותר במטבח הפיליפיני. הפאטיס מיוצר בתסיסת הבאגנוּנג, תהליך בו מיוצרת גם משחת הדגים הפיליפינית המכונה באנגונג איסדַה או באנגונג אלַמָנג אם עשויה מקריל. הדגים בהם עושים שימוש בתהליך הם דגים קטנים, לרוב סרדינים, אנשובי או דגים צעירים ממינים גדולים יותר. בשונה מרוב רטבי הדגים, בפיליפינים לא נפטרים ממוצקי ההתססה, אלא אלו נמכרים בנפרד כבאגנונג איסדה. לכן ייצור הפאטיס ארוך יותר מיצורם של רטבי דגים אחרים, מכיוון שיש חשיבות גם למוכנות הדג למאכל.
וריאציות אזוריות > דרום מזרח אסיה > תאילנד

רוטב דגים בתאילנד נקרא "נאם פְּלַא" (בתאית: น้ำปลา), ובאיסאן (ובלאוס) הוא נקרא "נאם פּא". הנאם פלא הוא רוטב נוזלי ומלוח, אך ישנה גם גרסה המכילה מוצקים הנקראת "פּלא רא".
בתאילנד משתמשים ברוטב דגים גם בבישול וגם מוגשים בשולחן כתבלין בדומה למלח או רוטב סויה. נהוג גם להגיש רוטב פריק נאם פלא כמטבל לצד רוב המאכלים, העשוי מרוטב דגים, מיץ ליים ופלפלים תאילנדים חריפים.
היסטורית התקיימו שני סוגים של רוטב דגים שיוצרו בתאילנד: רוטב העשוי מדגי מים מתוקים, "פלא סוֹי", ורוטב העשוי מדגי ים, "פלא קְראטאק". בשני המקרים הדגים הותססו לפחות לשמונה חודשים, בתערובת המכילה שני חלקי מלח על כל שלושה חלקי דג (לדוגמה – שני קילו מלח על שלושה קילו דג), לאחר סינון, הנוזלים שניגרו משמשים בתור רוטב הדגים ברמה האיכותית ביותר. לאחר מכן שאריות הדג מותססות שנית עם מלח לעוד ארבעה חודשים, תוצר של התססה זו הוא רוטב דגים באיכות נמוכה יותר המשמש לבישול.
פּריק נאם פלא ("רוטב דגים עם צ'ילי") הנפוץ כרוטב המוגש לצד המזון.